[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 8.2.2008

COM(2008) 60 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ

ΣΧΕΤΙΚΑ ΜΕ ΤΗΝ ΠΟΙΟΤΗΤΑ ΤΩΝ ΔΗΜΟΣΙΟΝΟΜΙΚΩΝ ΣΤΟΙΧΕΙΩΝ ΠΟΥ ΥΠΟΒΛΗΘΗΚΑΝ ΑΠΟ ΤΑ ΚΡΑΤΗ ΜΕΛΗ ΤΟ 2007

Πίνακας περιεχομένων

1. Πλαίσιο 3

2. Κύρια συμπεράσματα που προκύπτουν από τα στοιχεία που υποβλήθηκαν το 2007 σχετικά με τα επίπεδα δημόσιου ελλείμματος και δημόσιου χρέους 3

2.1. Επικαιρότητα και πληρότητα 3

2.1.1. Επικαιρότητα 3

2.1.2. Πληρότητα των πινάκων και δικαιολογητικά στοιχεία 4

2.2. Συμμόρφωση με τους λογιστικούς κανόνες και αντιστοιχία των στατιστικών στοιχείων 5

2.2.1. Ανταλλαγή στοιχείων και διευκρινίσεις 5

2.2.2. Επισκέψεις διαλόγου και μεθοδολογικές επισκέψεις 5

2.2.3. Ειδικές συμβουλές, διευκρινίσεις και αποφάσεις της Eurostat 6

2.2.4. Πρόσφατα μεθοδολογικά ζητήματα 6

2.2.5. Αντιστοιχία με τους σχετικούς λογαριασμούς του δημόσιου τομέα 6

2.3. Δημοσίευση 7

2.3.1. Δημοσίευση των συνολικών στοιχείων και λεπτομερείς πίνακες για τη γνωστοποίηση των στοιχείων 7

2.3.2. Επιφυλάξεις σχετικά με την ποιότητα των στοιχείων 7

2.3.3. Τροποποιήσεις των υποβληθέντων στοιχείων 7

2.3.4. Λήξη της μεταβατικής περιόδου για την ταξινόμηση των συνταξιοδοτικών συστημάτων που χρηματοδοτούνται με καθορισμένες εισφορές 8

2.3.5. Δημοσίευση μεταδεδομένων (κατάλογοι) 9

3. Συμπεράσματα 9

1. Πλαισιο

Το άρθρο 8α παράγραφος 3 του τροποποιημένου κανονισμού αριθ. 3605/93 του Συμβουλίου[1] ορίζει ότι η Επιτροπή (Eurostat) υποβάλλει τακτικά έκθεση στο Ευρωπαϊκό Κοινοβούλιο και στο Συμβούλιο για την ποιότητα των πραγματικών στοιχείων που διαβιβάζουν τα κράτη μέλη. Η έκθεση πρέπει να παρουσιάζει γενική αξιολόγηση της συμμόρφωσης με τους λογιστικούς κανόνες, την πληρότητα, την αξιοπιστία, την επικαιρότητα και τη συνέπεια των στατιστικών στοιχείων. Η παρούσα έκθεση είναι η δεύτερη που υποβάλλεται στο πλαίσιο αυτό.

Η Eurostat αξιολογεί τακτικά την ποιότητα των πραγματικών στοιχείων που υποβάλλουν τα κράτη μέλη καθώς και τους λογαριασμούς του δημόσιου τομέα στους οποίους βασίζονται τα στοιχεία αυτά και οι οποίοι καταρτίζονται σύμφωνα με τον κανονισμό (ΕΚ) αριθ. 2223/96 του Συμβουλίου, της 25ης Ιουνίου 1996, περί του ευρωπαϊκού συστήματος εθνικών και περιφερειακών λογαριασμών της Κοινότητας (ΕΣΛ 95)[2]. Η αξιολόγηση θεμελιώνεται κυρίως στα αριθμητικά στοιχεία που αφορούν το δημόσιο έλλειμμα και το δημόσιο χρέος, τα οποία αποστέλλονται από τα κράτη μέλη στη Εurostat δύο φορές το χρόνο, αλλά λαμβάνει υπόψη και άλλα συμπληρωματικά στοιχεία όπως είναι το «ερωτηματολόγιο που αφορά τους πίνακες γνωστοποίησης» και οι διμερείς επεξηγήσεις των κρατών μελών. Η Eurostat πραγματοποιεί, επίσης, αρκετές επισκέψεις διαλόγου στο πλαίσιο της ΔΥΕ κάθε χρόνο, με στόχο να διατηρείται συνεχής διάλογος με τα κράτη μέλη.

Η παρούσα έκθεση βασίζεται στα κύρια πορίσματα και αποτελέσματα των στοιχείων που χορήγησαν τα κράτη μέλη το 2007 στο πλαίσιο της ΔΥΕ, εστιάζοντας στα πλέον πρόσφατα στοιχεία, δηλ. στην τελευταία περίοδο αναφοράς (Οκτώβριος 2007) και κάνοντας, όπου κρίνεται σκόπιμο, συγκρίσεις με τα στοιχεία που υποβλήθηκαν τον Απρίλιο του 2007.

2. Κυρια συμπερασματα που προκυπτουν απο τα στοιχεία που υποβλήθηκαν το 2007 σχετικά με τα επίπεδα δημόσιου ελλείμματος και δημόσιου χρέους

2.1. Επικαιρότητα και πληρότητα

2.1.1. Επικαιρότητα

Τα κράτη μέλη υποχρεούνται να γνωστοποιούν στην Επιτροπή τα επίπεδα του δημόσιου ελλείμματος και του δημόσιου χρέους τους (προϋπολογιζόμενα και πραγματικά στοιχεία) δύο φορές το χρόνο, πριν από την 1η Απριλίου και την 1η Οκτωβρίου[3]. Κατά το 2007, η υποβολή στοιχείων στο πλαίσιο της ΔΥΕ κάλυψε τα έτη από το 2003 έως το 2007. Τα στοιχεία για το 2007 είναι αυτά που προϋπολογίζονται από τις εθνικές αρχές ενώ τα στοιχεία για τα έτη 2003 έως 2006 είναι τα τελικά, ενδιάμεσα, προσωρινά ή κατ’ εκτίμηση στοιχεία. Οι προθεσμίες για την υποβολή των εκθέσεων κατά κανόνα τηρούνται και, κατά τη δεύτερη περίοδο αναφοράς του 2007, όλα τα κράτη μέλη είχαν υποβάλει τα στοιχεία τους έως τις 30 Σεπτεμβρίου εκτός από το Λουξεμβούργο, που τα υπέβαλε την 1η Οκτωβρίου. Για την περίοδο αναφοράς του Απριλίου, όλα τα κράτη μέλη υπέβαλαν τα στοιχεία τους πριν από την 1η Απριλίου.

Γενικά, τα κράτη μέλη συνηθίζουν να αναθεωρούν ή να οριστικοποιούν τους πίνακες που διαβιβάζουν στο πλαίσιο της ΔΥΕ ύστερα από την πρώτη κοινοποίηση. Τον Οκτώβριο του 2007 η Eurostat έλαβε 37 αναθεωρημένες κοινοποιήσεις από 20 χώρες[4], ενώ τον Απρίλιο του 2007 έλαβε 29 αναθεωρημένες κοινοποιήσεις από 19 χώρες. Οι περισσότερες από τις αναθεωρημένες κοινοποιήσεις των κρατών μελών αποστέλλονται ως απάντηση σε παρατηρήσεις που έγιναν στα κράτη μέλη από τη Eurostat.

2.1.2. Πληρότητα των πινάκων και δικαιολογητικά στοιχεία

Η πληρότητα των πινάκων που υποβλήθηκαν αποτελεί νομική υποχρέωση και είναι αναγκαία για να μπορέσει η Eurostat να παρακολουθεί σωστά την ποιότητα των στοιχείων. Το άρθρο 8α παράγραφος 2 του τροποποιημένου κανονισμού (ΕΚ) αριθ. 3605/93 ορίζει ότι τα κράτη μέλη παρέχουν στην Επιτροπή τις κατάλληλες στατιστικές πληροφορίες· ως τέτοιες «ειδικότερα (…) νοούνται: δεδομένα εθνικών λογαριασμών, απογραφές, πίνακες γνωστοποίησης στοιχείων δημοσιονομικής θέσης της ΔΥΕ και πρόσθετα ερωτηματολόγια και διευκρινίσεις σχετικά με τις γνωστοποιήσεις».

Τα περισσότερα κράτη μέλη έχουν συμπληρώσει όλους τους πίνακες γνωστοποίησης της ΔΥΕ[5]. Κατά την κοινοποίηση της ΔΥΕ τον Οκτώβριο του 2007, οκτώ κράτη μέλη είτε δεν παρουσίασαν καμία σχέση ανάμεσα στο ταμειακό υπόλοιπο και το πλεόνασμα/έλλειμμα της ΔΥΕ για όλους τους υποτομείς ή για όλα τα έτη είτε ανέφεραν ταμειακό υπόλοιπο ίσο με το πλεόνασμα/έλλειμμα της ΔΥΕ.

Όσον αφορά τον πίνακα 3 της ΔΥΕ, δεν έχουν κοινοποιήσει όλα τα κράτη μέλη τις αναλύσεις που ζητήθηκαν για τα στοιχεία «δάνεια» και «συμμετοχές σε κεφάλαια». Στη γνωστοποίηση του Οκτωβρίου του 2007, πέντε κράτη μέλη δεν υπέβαλαν ανάλυση για τα δάνεια και δύο κράτη μέλη δεν υπέβαλαν ανάλυση για τις συμμετοχές σε κεφάλαια.

Όλα τα κράτη μέλη υπέβαλαν απαντήσεις στο «ερωτηματολόγιο που αφορά τους πίνακες γνωστοποίησης» [6]. Παρ’ όλο που η πληρότητα των απαντήσεων βελτιώθηκε κατά την περίοδο μεταξύ Απριλίου και Οκτωβρίου 2007, οι περισσότερες χώρες εξακολουθούν να μην υποβάλλουν το σύνολο των απαιτούμενων στοιχείων.

2.2. Συμμόρφωση με τους λογιστικούς κανόνες και αντιστοιχία των στατιστικών στοιχείων

2.2.1. Ανταλλαγή στοιχείων και διευκρινίσεις

Κατά την περίοδο αξιολόγησης μεταξύ της προθεσμίας υποβολής της 30ής Σεπτεμβρίου και της δημοσίευσης των στοιχείων την 22α Οκτωβρίου, η Eurostat επικοινώνησε με τις εθνικές στατιστικές αρχές όλων των κρατών μελών για να ζητήσει περισσότερες πληροφορίες και να διευκρινίσει εάν εφαρμόστηκαν οι λογιστικοί κανόνες σε συγκεκριμένες συναλλαγές. Η διαδικασία αυτή περιλαμβάνει ανταλλαγή πολλών επιστολών μεταξύ της Eurostat και των εθνικών αρχών εντός ορισμένων αυστηρών προθεσμιών. Μια πρώτη σειρά αιτημάτων για παροχή επεξηγήσεων απεστάλη στις 5 Οκτωβρίου, μια δεύτερη από 10 έως 12 Οκτωβρίου και, σε μερικές περιπτώσεις, ακολούθησε τρίτη, τέταρτη ή ακόμη και πέμπτη σειρά. Σε ορισμένες περιπτώσεις η Eurostat ζήτησε να λάβει αναθεωρημένους πίνακες γνωστοποίησης[7]. Τον Απρίλιο του 2007 ακολουθήθηκε παρόμοια προσέγγιση και παρόμοιο χρονοδιάγραμμα.

2.2.2. Επισκέψεις διαλόγου και μεθοδολογικές επισκέψεις

Ο τροποποιημένος κανονισμός (ΕΚ) αριθ. 3605/93 προβλέπει επισκέψεις διαλόγου και μεθοδολογικές επισκέψεις. Οι επισκέψεις διαλόγου στα κράτη μέλη πραγματοποιούνται σε τακτικά διαστήματα με σκοπό την αναθεώρηση των υποβληθέντων στοιχείων, την εξέταση μεθοδολογικών ζητημάτων, τη συζήτηση σχετικά με στατιστικές πηγές και διαδικασίες που περιγράφονται στις απογραφές και την αξιολόγηση της συμμόρφωσης με τους σχετικούς λογιστικούς κανόνες, π.χ. σχετικά με την οριοθέτηση του δημόσιου τομέα, το χρόνο καταγραφής και την ταξινόμηση των συναλλαγών και υποχρεώσεων του Δημοσίου. Οι μεθοδολογικές επισκέψεις πραγματοποιούνται μόνον σε περιπτώσεις που η Επιτροπή (Eurostat) εντοπίζει ουσιαστικούς κινδύνους ή δυνητικά προβλήματα όσον αφορά την ποιότητα των στοιχείων, ιδιαίτερα εάν αφορούν τη μέθοδο, τις έννοιες ή την ταξινόμηση.

Μέχρι το Νοέμβριο του 2007, η Eurostat πραγματοποίησε τις εξής επισκέψεις διαλόγου: ΗΒ (25-26 Ιανουαρίου, συμπεριλαμβανομένης μισής ημέρας από κοινού συνεδρίασης με την Iρλανδία στις 26 Ιανουαρίου), Ισπανία (5-6 Φεβρουαρίου), Ρουμανία (5-6 Mαρτίου), Iταλία (15-16 Mαρτίου), Γερμανία (12 Aπριλίου), Σουηδία (7 Mαΐου), Τσεχική Δημοκρατία (18-19 Ιουνίου), Πολωνία (2-3 Ιουλίου), Σλοβακία (5-7 Σεπτεμβρίου), Aυστρία (10-11 Σεπτεμβρίου), Eσθονία (17-18 Σεπτεμβρίου) και Φινλανδία (29-30 Noεμβρίου).

Στα θέματα που συζητώνται επανειλημμένα στο πλαίσιο των επισκέψεων περιλαμβάνονται, ιδίως, η ταξινόμηση των μονάδων (συμπεριλαμβανομένης της υποδομής, της τηλεόρασης και του ραδιοφώνου, των νοσοκομείων και των πανεπιστημίων), οι εισφορές κεφαλαίου, οι εταιρικές σχέσεις δημόσιου-ιδιωτικού τομέα, οι ροές της ΕΕ και η καταγραφή των εγγυήσεων.

Tα πορίσματα των επισκέψεων αυτών αποστέλλονται στη ΔΥΕ και δημοσιεύονται στο δικτυακό τόπο της Eurostat[8]. Το 2007 δεν πραγματοποιήθηκαν μεθοδολογικές επισκέψεις της ΔΥΕ.

2.2.3. Ειδικές συμβουλές, διευκρινίσεις και αποφάσεις της Eurostat

Τα κράτη μέλη ζητούν τακτικά τη γνώμη της Eurostat για την αποσαφήνιση διαφόρων λογιστικών προβλημάτων όσον αφορά τις συναλλαγές που διενεργήθηκαν ή πρόκειται να διενεργηθούν (γνωστές ως συμβουλές εκ των υστέρων και εκ των προτέρων). Η Eurostat παρέχει συμβουλές σύμφωνα με τις κατευθυντήριες γραμμές που έχουν δημοσιευτεί[9]. Για να τηρείται η διάταξη περί διαφάνειας του τροποποιημένου κανονισμού 3605/93, η Eurostat δημοσιεύει την επιστολή της με την οποία παρέχει συμβουλές, εκτός εάν το σχετικό κράτος μέλος έχει αντίρρηση. Το 2007 δημοσιεύτηκαν 17 επιστολές παροχής συμβουλών σε σύγκριση με 15 το 2006.

2.2.4. Πρόσφατα μεθοδολογικά ζητήματα

Όπως είθισται, το 2007 η Eurostat έδωσε μεγάλη προσοχή στην εφαρμογή των κανόνων του EΣΛ 95 και, ιδίως, στην πιο πρόσφατη απόφασή της για τις πράξεις τιτλοποίησης που πραγματοποιεί το κράτος, η οποία δημοσιεύτηκε στις 25 Ιουνίου 2007.

Τον Οκτώβριο του 2007, η Eurostat έθεσε ένα άλλο εννοιολογικό ζήτημα γενικού ενδιαφέροντος με ανακοίνωση τύπου στην οποία αναφερόταν ότι «τους προσεχείς μήνες, η Eurostat σκοπεύει να αποσαφηνίσει περαιτέρω τη λογιστική μεταχείριση των ροών και του χρέους που συνδέονται με δημόσιες επενδύσεις υποδομής, καθώς και την τομεακή ταξινόμηση των σχετικών μονάδων του Δημοσίου». Η Eurostat έχει ιδρύσει ειδική ομάδα (Task Force) εμπειρογνωμόνων των κρατών μελών που θα ασχοληθεί με αυτό το έργο στη διάρκεια του 2008.

2.2.5. Αντιστοιχία με τους σχετικούς λογαριασμούς του δημόσιου τομέα

Οι προθεσμίες για τη γνωστοποίηση που ορίζονται στον τροποποιημένο κανονισμό (ΕΚ) αριθ. 3605/93, δηλαδή η 1η Απριλίου και η 1η Οκτωβρίου κάθε έτους, καθιερώθηκαν για να εξασφαλιστεί η συνέπεια με τους αντίστοιχους ετήσιους και τριμηνιαίους λογαριασμούς του δημόσιου τομέα , όπως αναφέρονται στη Eurostat στο πλαίσιο των διαφόρων πινάκων διαβιβάσεων του ΕΣΛ 95. Η Eurostat αναλύει συστηματικά την αντιστοιχία των γνωστοποιήσεων της ΔΥΕ με τις γνωστοποιήσεις των λογαριασμών του δημόσιου τομέα στους οποίους βασίζονται τα στοιχεία αυτά. Για παράδειγμα, το σύνολο των δαπανών και των εσόδων πρέπει να αντιστοιχεί στα στοιχεία του ελλείμματος που δηλώθηκαν (επιτρέπονται μόνο διαφορές ως προς την καταγραφή των επιτοκίων ανταλλαγής (swaps)).

Η συνολική αντιστοιχία των στοιχείων της ΔΥΕ με τους υποβληθέντες λογαριασμούς του δημόσιου τομέα στο πλαίσιο του ΕΣΛ 95 έχει βελτιωθεί τα τελευταία χρόνια και βρίσκεται πλέον σε ικανοποιητικό επίπεδο. Παραμένει καλύτερη για τους μη χρηματοπιστωτικούς απ’ ό,τι για τους χρηματοπιστωτικούς λογαριασμούς.

2.3. Δημοσίευση

2.3.1. Δημοσίευση των συνολικών στοιχείων και λεπτομερείς πίνακες για τη γνωστοποίηση των στοιχείων

Το άρθρο 8ζ του τροποποιημένου κανονισμού (ΕΚ) αριθ. 3605/93 ορίζει τα εξής: «Η Επιτροπή (Eurostat) παρέχει τα στοιχεία του πραγματικού δημόσιου ελλείμματος και του πραγματικού δημόσιου χρέους, κατ’ εφαρμογή του πρωτοκόλλου σχετικά με τη διαδικασία υπερβολικού ελλείμματος, εντός τριών εβδομάδων από τη λήξη των προθεσμιών γνωστοποίησης (…). Η εν λόγω παροχή στοιχείων πραγματοποιείται μέσω δημοσίευσης».

Tα στοιχεία του δημόσιου ελλείμματος και χρέους δημοσιεύτηκαν στις 23 Απριλίου και στις 22 Οκτωβρίου 2007[10] μαζί με όλους τους πίνακες γνωστοποίησης των στοιχείων, όπως κοινοποιήθηκαν από τις χώρες κατά την τελευταία διαβίβαση στοιχείων στη Eurostat. Η Eurostat δημοσιεύει επίσης στο δικτυακό της τόπο τις ετήσιες και τις τριμηνιαίες στατιστικές δημόσιων οικονομικών στις οποίες βασίζονται τα στοιχεία της ΔΥΕ, μαζί με τα στοιχεία για την προσαρμογή των αποθεμάτων-ροών[11].

Σύμφωνα με τον τροποποιημένο κανονισμό (ΕΚ) αριθ. 3605/93, τα κράτη μέλη γνωστοποιούν τα πραγματικά στοιχεία του ελλείμματος και του χρέους τους. Μόνο 14 κράτη μέλη έχουν ενημερώσει τη Eurostat ότι δημοσιεύουν όλους τους πίνακες γνωστοποίησης των στοιχείων (Βέλγιο, Τσεχική Δημοκρατία, Δανία, Εσθονία, Ιρλανδία, Λεττονία, Ουγγαρία, Κάτω Χώρες, Αυστρία, Ρουμανία, Σλοβενία, Φινλανδία, Σουηδία και Ηνωμένο Βασίλειο). Παρατηρείται μια μικρή βελτίωση σε σύγκριση με 13 χώρες το 2006.

2.3.2. Επιφυλάξεις σχετικά με την ποιότητα των στοιχείων

Το 2007 η Eurostat δεν διατύπωσε επιφυλάξεις σχετικά με την ποιότητα των στοιχείων που γνωστοποίησαν τα κράτη μέλη.

2.3.3. Τροποποιήσεις των υποβληθέντων στοιχείων

Τον Απρίλιο του 2007 η Eurostat τροποποίησε τα δημοσιονομικά στοιχεία που κοινοποίησαν τρία κράτη μέλη (Βέλγιο[12], Πορτογαλία και Ηνωμένο Βασίλειο). Τον Οκτώβριο του 2007 έγιναν τροποποιήσεις των στοιχείων που διαβιβάστηκαν από το Βέλγιο και το Ηνωμένο Βασίλειο. Η Eurostat αποφάσισε, επίσης, να μη χρησιμοποιήσει τα στοιχεία για το ΑΕγχΠ που γνωστοποίησε η Ελλάδα τον Απρίλιο του 2007, δεδομένου ότι εκκρεμεί η επαλήθευση από τη Eurostat της σημαντικής αναθεώρησης προς τα πάνω που πραγματοποίησαν οι ελληνικές αρχές. Στην ανακοίνωση τύπου του Οκτωβρίου 2007 η Eurostat δήλωσε: « Η Ελλάδα κοινοποίησε, το 2006, σημαντική αναθεώρηση του ΑΕγχΠ προς τα πάνω (περίπου 26%). Το περασμένο έτος, η αναθεώρηση αυτή υποβλήθηκε σε λεπτομερή εξέταση από τη Eurostat και από εθνικούς εμπειρογνώμονες από διάφορα κράτη μέλη, κατόπιν συστάσεων της Επιτροπής Ακαθάριστου Εθνικού Εισοδήματος. Το αποτέλεσμα του έργου αυτού ήταν να γνωστοποιήσει η Ελλάδα μια κατά πολύ μικρότερη αναθεώρηση του ΑΕγχΠ (περίπου 9,6%). Οι νέες σειρές που γνωστοποιήθηκαν χρησιμοποιούνται για το σκοπό της εν λόγω παροχής στοιχείων σχετικά με το δημόσιο έλλειμμα και το δημόσιο χρέος».

Στις ανακοινώσεις τύπου της Eurostat για τη ΔΥΕ παρέχονται οι ακόλουθες επεξηγήσεις για το Βέλγιο, την Πορτογαλία και το Ηνωμένο Βασίλειο[13]:

Έκθεση στο πλαίσιο της ΔΥΕ του Οκτωβρίου 2007

Βέλγιο (η ίδια δήλωση δημοσιεύτηκε και τον Απρίλιο του 2007): «Η Eurostat τροποποίησε τα στοιχεία για το δημόσιο έλλειμμα και το δημόσιο χρέος που διαβίβασε το Βέλγιο το 2005 όσον αφορά την ανάληψη από την κυβέρνηση (FIF - Fonds de l'Infrastructure Ferroviaire) του χρέους της εταιρείας σιδηροδρόμων SNCB το 2005 το οποίο εκτιμήθηκε ότι ήταν 7.400 εκατ. ευρώ (2,5% του ΑΕγχΠ ). Σύμφωνα με τους κανόνες ΕΣΛ 95, το FIF ταξινομείται στο δημόσιο τομέα και η ανάληψη του χρέους καταγράφεται ως στοιχείο που αυξάνει το έλλειμμα. Ο αντίκτυπος στο ισοζύγιο του Δημοσίου το 2005 είναι -7073,4 εκατ. ευρώ και το 2006 είναι +227,9 εκατ. ευρώ· ο αντίκτυπος στο ισοζύγιο του Δημοσίου στα τέλη του 2005 ήταν 5.246 εκατ. ευρώ (1,7% του ΑΕγχΠ) και στα τέλη του 2006 ήταν 4.982 εκατ. ευρώ (1,6% του ΑΕγχΠ)».

Ηνωμένο Βασίλειο (η ίδια δήλωση δημοσιεύτηκε και τον Απρίλιο του 2007): « Η Eurostat τροποποίησε τα στοιχεία που διαβιβάστηκαν από το Ηνωμένο Βασίλειο για τα έτη 2003 έως 2006 για να υπάρχει αντιστοιχία με την καταγραφή των εσόδων από τις άδειες παγκόσμιου συστήματος κινητών τηλεπικοινωνιών (UMTS). Αυτό οδήγησε σε αύξηση του δημόσιου ελλείμματος το 2003 και το 2006 (και για τα οικονομικά έτη 2003/2004 και 2006/2007) κατά 1.045 εκατ. GBP (0,.1% του ΑΕγχΠ), καθώς επίσης και το 2004 και το 2005 (οικονομικά έτη 2004/2005 και 2005/2006) κατά 1.044 εκατ. GBP (0,1% του ΑΕγχΠ). Δεν υπάρχουν διαφορές στα στοιχεία που κοινοποιήθηκαν για το δημόσιο χρέος».

Έκθεση στο πλαίσιο της ΔΥΕ του Απριλίου 2007

Πορτογαλία: « Η Εurostat τροποποίησε προς τα πάνω τα στοιχεία για το έλλειμμα τα οποία κοινοποίησε η Πορτογαλία για το 2005 κατά 158 εκατ. ευρώ (0,1% του ΑΕγχΠ) λόγω της αναταξινόμησης ως μεταβιβάσεων κεφαλαίου των εισφορών κεφαλαίου του Δημοσίου σε δύο νοσοκομεία (Santa Maria και Nordeste). Σύμφωνα με τους κανόνες του ΕΣΛ 95, οι εισφορές κεφαλαίου από το κράτος σε δημόσιες επιχειρήσεις εντείνουν το έλλειμμα όταν το Δημόσιο δεν ενεργεί ως ιδιωτικός επενδυτής, ενώ υπάρχουν αμφιβολίες ως προς την αποδοτικότητα του σχεδίου».

2.3.4. Λήξη της μεταβατικής περιόδου για την ταξινόμηση των συνταξιοδοτικών συστημάτων που χρηματοδοτούνται με καθορισμένες εισφορές

Η μεταβατική περίοδος που είχαν στη διάθεσή τους τα κράτη μέλη για να εφαρμόσουν την απόφαση της Eurostat για την ταξινόμηση ορισμένων συνταξιοδοτικών συστημάτων που χρηματοδοτούνται με καθορισμένες εισφορές έληξε τον Απρίλιο του 2007. Στις χώρες που έκαναν χρήση του συνόλου της μεταβατικής περιόδου (Δανία, Ουγγαρία, Πολωνία και Σουηδία), η αναταξινόμηση είχε επιπτώσεις στα στοιχεία για το πλεόνασμα/έλλειμμα και το χρέος[14].

2.3.5. Δημοσίευση μεταδεδομένων (κατάλογοι[15])

Ο τροποποιημένος κανονισμός (EΚ) αριθ. 3605/93 ορίζει ότι οι πίνακες απογραφής της ΔΥΕ συγκαταλέγονται στις στατιστικές πληροφορίες που πρέπει να παρέχονται από τα κράτη μέλη προκειμένου η Επιτροπή (Eurostat) να είναι σε θέση να ελέγχει τη συμμόρφωση με τους κανόνες του ΕΣΛ 95. Ορίζει, περαιτέρω, ότι η δημοσίευση αυτών των πινάκων απογραφής σε εθνικό επίπεδο είναι υποχρεωτική. Στις 28 Σεπτεμβρίου 2007 η Εurostat δημοσίευσε στο δικτυακό της τόπο τους πίνακες απογραφής για όλα τα κράτη μέλη εκτός από τη Βουλγαρία και το Λουξεμβούργο. Πάνω από τα μισά κράτη μέλη δήλωσαν ότι έχουν δημοσιεύσει τους πίνακες απογραφής της ΔΥΕ σε εθνικό επίπεδο ή ότι επίκειται η δημοσίευσή τους.

3. Συμπεράσματα

Η Eurostat συμπεραίνει ότι το 2007 εξακολούθησε να σημειώνεται πρόοδος όσον αφορά την ποιότητα των δημοσιονομικών στοιχείων. Τα κράτη μέλη παρείχαν πληρέστερες πληροφορίες, τόσο στους πίνακες γνωστοποίησης στοιχείων της ΔΥΕ και άλλες σχετικές στατιστικές καταγραφές, όπως το ερωτηματολόγιο σχετικά με τους πίνακες γνωστοποίησης. Σε γενικές γραμμές, η αντιστοιχία των στοιχείων ΔΥΕ με τους υποβληθέντες δημόσιους λογαριασμούς του ΕΣΛ 95 είναι πλέον ικανοποιητική και παρουσιάζει βελτίωση, ιδιαίτερα από δημοσιονομική άποψη, σε σύγκριση με την κατάσταση του 2006.

Στο πλαίσιο αυτό, το 2007 η Eurostat δεν διατύπωσε επιφυλάξεις σχετικά με την ποιότητα των δεδομένων που γνωστοποίησαν τα κράτη μέλη.

Παρά τις αναγνωρισμένες βελτιώσεις, εξακολουθούν να υπάρχουν μερικά προβλήματα ως προς τη συμμόρφωση με τους λογιστικούς κανόνες και την ποιότητα μερικών από τις παρεχόμενες στατιστικές πληροφορίες. Κατά συνέπεια, όπως και για την έκθεση που κάλυπτε το 2006, η Επιτροπή παροτρύνει τα κράτη μέλη να συνεχίσουν να επενδύουν στην ποιότητα των στατιστικών δημόσιων οικονομικών με σκοπό να ανταποκριθούν στις απαιτήσεις της Συνθήκης. Είναι ο μόνος τρόπος για να επιτευχθεί το επιθυμητό επίπεδο ποιότητας όσον αφορά τη συμμόρφωση με τους λογιστικούς κανόνες, την πληρότητα, την αξιοπιστία, την επικαιρότητα και την αντιστοιχία των κρατικών στοιχείων.

[1] ΕΕ L 332 της 31.12.1993, σ. 7· κανονισμός όπως τροποποιήθηκε τελευταία με τον κανονισμό (ΕΚ) αριθ. 2103/2005 του Συμβουλίου (ΕΕ L 337 της 22.12.2005, σ. 1).

[2] ΕΕ L 310 της 30.11.1996, σ. 1· κανονισμός όπως τροποποιήθηκε τελευταία με τον κανονισμό (ΕΚ) αριθ. 1267/2003 του Ευρωπαϊκού Κοινοβουλίου και του Συμβουλίου, της 16ης Ιουνίου 2003 (ΕΕ L 180 της 18.7.2003, σ. 1).

[3] Άρθρο 4 παράγραφοι 1 και 2 του τροποποιημένου κανονισμού (ΕΟΚ) αριθ. 3605/93.

[4] Σε σύγκριση με τις 28 αναθεωρημένες κοινοποιήσεις από 16 χώρες το Σεπτέμβριο του 2006 και τις 36 αναθεωρημένες κοινοποιήσεις από 16 χώρες τον Απρίλιο του 2006.

[5] Αναλυτική περιγραφή του περιεχομένου των πινάκων αυτών παρέχεται στο δικτυακό τόπο της Eurostat για τα δημόσια οικονομικά: http://epp.eurostat.ec.europa.eu/portal/page?_pageid=2373,58110711&_dad=portal&_schema=PORTAL).

[6] Το εν λόγω ερωτηματολόγιο περιλαμβάνει επτά τμήματα στα οποία ζητούνται ποσοτικά και μερικές φορές ποιοτικά στοιχεία για αρκετούς τομείς όπως οι φορολογικές συναλλαγές και οι συναλλαγές κοινωνικών εισφορών και με την ΕΕ, οι κρατικές εγγυήσεις, οι παραγραφές χρηματοπιστωτικών απαιτήσεων, οι εισφορές κεφαλαίου από το κράτος σε δημόσιες επιχειρήσεις κτλ.

[7] Βλ. τμήμα 2.1.

[8] http://epp.eurostat.ec.europa.eu/portal/page?_pageid=2373 47631312 2373_58674363&_dad=portal&_schema=PORTAL.

[9] http://epp.eurostat.ec.europa.eu/pls/portal/docs/PAGE/PGP_DS_GFS/PGE_DS_GFS_0/TAB_MET/EUROSTAT%20EX-ANTE%20ADVISE-%2019%20JULY%202006%20-%20FINAL%20(2)_1.PDF.

[10] Ανακοινώσεις τύπου της Eurostat No 55/2007 και 142/2007.

[11] Το τμήμα του δικτυακού τόπου της Eurostat για τα δημόσια οικονομικά ( Government Finance ) παρέχει στο κοινό τη δυνατότητα πρόσβασης σε στοιχεία που αφορούν στατιστικές σχετικά με τη διαδικασία υπερβολικού ελλείμματος και τους σχετικούς λογαριασμούς του δημόσιου τομέα, συμπεριλαμβανομένων στοιχείων, μεθοδολογικών αποφάσεων και εγχειριδίων, καθώς και των πορισμάτων των επισκέψεων διαλόγου στο πλαίσιο της ΔΥΕ: (http://epp.eurostat.cec.eu.int/portal/page?_pageid=2373 47631312 2373_58674332&_dad=portal&_schema=PORTAL).

[12] Το Βέλγιο προσέφυγε κατά της αναθεώρησης των στοιχείων από τη Eurostat ενώπιον του Πρωτοδικείου των Ευρωπαϊκών Κοινοτήτων (Υπόθεση T-403/06, Βέλγιο κατά Επιτροπής). Η υπόθεση εκκρεμεί.

[13] Σύμφωνα με το άρθρο 8η παράγραφος 2 του κανονισμού (ΕΚ) αριθ. 3605/93 του Συμβουλίου, η Επιτροπή (Eurostat) μπορεί να τροποποιήσει τα πραγματικά στοιχεία που έχουν γνωστοποιηθεί από κράτη μέλη και να παράσχει τα τροποποιημένα στοιχεία και μια αιτιολόγηση της τροποποίησης εφόσον υπάρχουν αποδείξεις ότι τα πραγματικά στοιχεία που διαβιβάστηκαν από τα κράτη μέλη δεν πληρούν τις προϋποθέσεις του άρθρου 8α παράγραφος 1.

[14] Βλ. ανακοινώσεις τύπου αριθ. 139/2006 και 55/2007 για λεπτομερή στοιχεία ως προς τις επιπτώσεις στο πλεόνασμα/έλλειμμα και στο χρέος.

[15] Κατάλογοι των μεθόδων, των διαδικασιών και των πηγών που χρησιμοποιήθηκαν για τη σύνθεση των πραγματικών στοιχείων για το έλλειμμα και το χρέος και οι σχετικοί δημόσιοι λογαριασμοί.